મુકુંદરાય પારાશર્ય પર સૌથી મોટો પ્રભાવ મોટી બાનો, એમના પિતા વિજયશંકરનો અને ત્રીજો પ્રભાવ પ્રભાશંકર પટ્ટણીનો. પ્રભાશંકર પટ્ટણીએ પોતાનું જીવનચરિત્ર લખવા દીધું હતું નહી. એમના મૃત્યુ પછી મુકુંદરાયને થયું કે પ્રભાશંકરના જીવનના કેટકેટલા પાસાં અજાણ્યા રહી જશે. આ એવા માણસ કે જ્યારે એમણે ભાવનગરની ધુરા સંભાળી ત્યારે ભાવનગર રાજયની સિલ્કમાં રોકડા રૂપિયા ૮, ઝવેરાતમાં એક મોતીની માળા અને લાખો રૂપિયાનું દેવું હતું અને પંદર વર્ષ પછી જ્યારે દિવાનપદ છોડયું ત્યારે રોકડ રકમ હતી ૧૮ કરોડ રૂપિયા, અનેક ફંડ, સ્ટેટ બેંક ઑફ સૌરાષ્ટ્રની અસ્કાયમતો. આ પ્રભાશંકર પટ્ટણી આટલા બધા વિચક્ષણ, પણ એમણે પોતનું જીવનચરિત્ર ન લખવા દીધું. પણ એ પ્રભાશંકર પટ્ટણીના દીકરા અનંતરાયે પોતાની મૃત્યુશૈયા વખતે કહ્યું હતું કે, ‘મને એવું લાગે છે કે પ્રભાશંકર વિશે જો કોઈ લખી શકે તો એ મુકુંદરાય જ લખી શકે.’ ‘કુમાર’માં પ્રભાશંકર પટ્ટણીના જીવનના જે કેટલાક પાસાંઓ, ઘટનાઓ મુકુંદરાયે લખી હતી એ ઘટનાઓ પછી પુસ્તકરૂપે વ્યક્તિત્વદર્શન કરાવી જાય છે.